**Stīgu uzvilkšana un stāvošo ūdeņu kustināšana!**

Tūrisma, pasākumu un siltuma sezona ir teju klāt, spožā pavasara saule izgaismo visus putekļainos kaktus. Esam mazliet iesūnojuši un apraduši ar savas vietas kārtību( vai nekārtību) – tā nospriedām savā Kaldabruņas kolektīvā. Vajadzētu kādu mazu pasākumu, kas mūs sapurina, dod jaunu iedvesmu un sparu. Taču, tikko sākām runāt ar citu jauku vietu uzturētājiem, sapratām – visiem tas ir vajadzīgs, visiem! Tādēļ mazais pašsapurināšanās pasākums ir izvērties mazliet plašāks, un

**Otrdien, 16. aprīlī, pl. 12:00 aicinām uz Kaldabruņas skolu visus, kas vēlas vasaru sagaidīt mazliet skaistāki un priecīgāki!**

**Programmā:**
Runāsim par to, kā radīt atbraucējiem labu noskaņu jau pirmajā brīdī pēc ierašanās; Par to, kā iemīlēt savus viesus, neatkarīgi no mūsu pašsajūtas;
Par to, kā atrast sev piemērotāko sarunas veidu ar ciemiņiem, meklēsim, kādas komunikācijas formas ir tās, kas katram no mums ir piemērotākās;
Par to, kā mīlēt pašiem sevi un lepoties (nejaukt ar lielīties) ar savu veikumu
Par to, kā vizuāli noformēt un reklamēt savu vietu un pašiem sevi, kādi psiholoģiskie triki šeit pielietojami caur krāsām, gaismām, skaņām un priekšmetiem;

Kādas zināšanas nepieciešamas un kur tās meklēt;

Būs arī ļoti, ļoti skaists praktiskais uzdevums.

Tālu vieslektoru nebūs - stāstīs Daina Alužāne, Ieva Jātniece un Solvita Kukle.

Pasākumus ir gluži neformāls – bez finansējuma un liekas birokrātijas, tādēļ lūdzam paņemt līdzi kaut ko garšīgu kafijas pauzei, un savus pieredzes stāstus pasākuma satura bagātināšanai.

Runāt un darboties plānojam apmēram līdz 15 00, bet arī šis laiks ir tikai aptuveni norādīts.

Ja pieteiksiet dalību e pastā: ieva.jatniece@gmail.com – būs patīkami, zināsim, cik krēslu un galdu sagādāt.

Uz tikšanos Kaldabruņā –

Biedrības „Ūdenszīmes” kolektīvs un „Sēlijas salu” kopiena.